Norge fortsatte fire dager senere med seier 2–0 hjemme over Moldova; gjestene holdt tett i 72 minutter, men Fredrik Strømstad stupte inn en heading fra 10 meter, før Steffen Iversen satte inn ett langskudd via en moldovsk forsvarer. Ungarn rettet opp sitt første tap med 3–1-seier over Bosnia-Hercegovina i Sarajevo. De gikk til pause med ledelse 1–0 og en bosnier, Emir Spahic, utvist etter to gule kort, og Zoltan Gera og Pal Dardai ga Ungarn 3–0 med fire minutter spilt før Zvjezdan Misimović reduserte på straffespark. Bosnia-Hercegovinas trener Blaz Sliskovic påsto han var «moralsk forpliktet» til å trekke seg etter tapet, men landets fotballforbund nektet å godta beslutningen, og to uker senere kunngjorde Sliskovic at han vil fortsette i jobben. Den tredje kampen i gruppa denne dagen ble spilt i Frankfurt foran tomme tribuner, en straff fra UEFA mot det tyrkiske forbundet etter bråk under VM-kvalifiseringskampen mellom Tyrkia og Sveits i 2005. Tyrkia slo Malta 2–0 etter en målløs første omgang.